Рәмзия Безус

**Рәмзия Мансур кызы Безус** (*кыз фамилиясе* **Фәйзуллина**, 1962 елның 2 гыйнвары, ССРБ, РСФСР, ТАССР, Сарман районы, Янурыс) — курчак театры актрисасы, Татар дәүләт «Әкият» курчак театрында хезмәт итә (*1979 елдан*).  Татарстанның атказанган (*[[1994 ел|1994]]*) һәм халык (*[[2001 ел|2001]]*) артисты. «Тантана» премиясе лауреаты (*[[2020 ел|2020]]*).

## Тәрҗемәи хәле
1962 елның 2 гыйнварында Татарстан АССР Сарман районы Янурыс авылында туган. Туган авылында сигезьеллык (*[[1977 ел|1977]]*), Азалак авылында урта мәктәпне (*[[1979 ел|1979]]*) тәмамлый. Җырчы булырга теләп, 1979 елда Казанга музыка укуханәсенә укырга килә. Ләкин анда укымый, туганнары ярдәме белән (*махсус һөнәри белеме булмаган килеш*) Татар дәүләт «Әкият» курчак театрында (*башта бутафория цехында, соңрак татар труппасында*) эшли башлый.  
Казанда сәүдә техникумын тәмамлый, бер-ике ел сәүдә өлкәсендә эшләп ала.

2004 елда читтән торып Казан дәүләт мәдәният институтының театр факультетын тәмамлаган.

## Иҗаты
Театрда 40 ел иҗат итү дәверендә татарча һәм урысча куелган спектакльләрдә бик күп рольләр башкарган. Иң күп һәм яратып уйнаган рольләре — җырлый һәм мәхәббәт уйный торган кызлар.

### Уйнаган рольләренең кайберләре
#### «Әкият» театрында
* *Найман-ана* — «Гасырдан озын көн...» Чыңгыз Айтматов
* *Миләүшә, Зарифа* — «Карт буйдак» Рабит Батулла
* *Будур* — «Галәветдиннең сихерле лампасы» Н. Гернет
* *Гаделмөлек* — «Хан кызы» Кәрим Тинчурин
* *Чикерткә* — «Җырлап узган җәй» Нәби Дәүли — *әлеге рольне башкарган өчен Халыкара яшьләр лагерена (Балтик буе) путевка белән бүләкләнә*
* *Сөмбел* — «Камыр батыр» Сәлах Хөсни
* *Таңчулпан* — «И, кызык Шүрәле!..» Гөлшат Зәйнашева
* *Диләфрүз* — «Диләфрүзгә дүрт кияү» Туфан Миңнуллин
* *Зөһрә* — «Чулпан йолдыз калка…» Зөлфәт 
* *Чеби* — «Алтын чеби» В. Орлов һ. б.

Курчак театрларының халыкара фестивальләрендә — Канн (*[[Франция]]*), Адана, Бурса, Искешәһәр, Измир (*[[Төркия]]*), Бакы (*[[Азәрбайҗан]]*), Алматы, Актүбә (*[[Казакъстан]]*), Самар, Уфа, Улан-Удэ, Яр Чаллы һ. б. — катнаша. Адана шәһәрендә узган халыкара фестивальдә «Теге дәһшәтле төндә» (*[[Зөлфәт]]*) спектаклендә баш рольне (*Су анасы*) башкара.

## Бүләкләре, мактаулы исемнәре
* 1994 — Татарстанның атказанган артисты 
* 2001 — Татарстанның халык артисты 
* Кәрим Тинчурин исемендәге республика фестивале дипломы 
* «Рухият» фонды фестивале дипломы — *«Ак күлмәктә кара елан» ([[Рафис Корбан]], [[Нәҗип Думави]]) спектаклендә уйнаган Зөләйха роле өчен*.
* 2020 — «Тантана» премиясе
* 2022 — «Фидакарь хезмәт өчен» медале 

## Гаилә хәле
Ире — ? Безус (*? — [[2000 ел|2000]]*). Уллары Вилдан, мәктәп укучысы.

## Искәрмәләр

## Әдәбият
# Сарман районы энциклопедиясе (*төзүче-мөхәррире* Дамир Гарифуллин). 1нче китап. Яр Чаллы: «Идел-йорт» нәшрияты, 2000.
# Илһамлы Сарман. Антология (*төзүче-мөхәррире* Дамир Гарифуллин). Казан: «Яз», 2017. ISBN 978-5-95-00696-1-1

## Сылтамалар

*   Рәмзия Фәйзуллина. «Әкият» курчак театры сайты
*  Рәмзия Безус. «Әкият» курчак театрының Вконтактедагы сәхифәсе 

## Моны да карагыз

Төркем:Татар артистлары
Төркем:Татарстан артистлары
Төркем:Татарстанның халык артистлары
Төркем:Казан дәүләт мәдәният һәм сәнгать университетын тәмамлаучылар
Төркем:«Әкият» театры актерлары
Төркем:«Тантана» премиясе лауреатлары
Төркем:«Фидакарь хезмәт өчен» медале (Татарстан) белән бүләкләнүчеләр